### 18.    Beslutning om booking- og billetteringsystem til [adresse] færger

**Åbent**

Sagsnr.: 326-2017-21503       J.nr.: 13.25.00           Dokumentnr.:
326-2018-42000

**Sagstype**

Beslutning

**Resume og sagens baggrund**

Teknik- og Miljøudvalget skal træffe beslutning om det videre
forløb med færgeselskabets bookingsystem. Det tekniske område redegør for de
forskellige muligheder og fremlægger opsamling fra evalueringsmøder, der
afholdes mandag den 26. februar 2018.

**Indstillinger**

Chefen for Plan, Byg og Miljø indstiller, at Teknik- og
Miljøudvalget træffer beslutning om booking- og billetteringssystem på baggrund
af det tekniske områdes anbefalinger og fremlæggelsen af opsamlingen fra
evalueringsmøderne.

**Behandling**

Teknik- og Miljøudvalget

**Sagsfremstilling**

Leverandøren, færgeselskabet og administrationen har
arbejdet frem mod 1. februar 2018, for at få bookingsystemet til at fungere med
de nye og forenklede takster, som Kommunalbestyrelsen besluttede i 2017 og som
var en del af den handleplan Teknik- og Miljøudvalget besluttede på sit møde 3.
oktober 2017.

Opgaven har været større end først antaget. Udfordringerne
har især været omlægningen fra tur/retur-billetter til enkeltbilletter og
konverteringen af værdikort til klippekort.

På Teknik- og Miljøudvalgets møde den 8. februar 2018 orienterede
administrationen om, at systemet fungerer i forhold til den nye og forenklede
takststruktur. Der pågår fortsat rettelser af de fejl der dukker op og så er
der en igangværende opgave med at refundere kunderne beløb i forbindelse med
konverteringen af værdikort til klippekort.

Færgeselskabet og administrationen har endvidere tilrettelagt
evalueringsmøder med personalet og repræsentanter for kundegrupper. Møderne
afholdes mandag den 26. februar 2018 på Sejerø. Administrationen fremlægger opsamlingerne
fra møderne på udvalgets møde den 1. marts 2018.

Som en del af processen har Teknik- og Miljøudvalget ønsket
en redegørelse for eventuelle alternativer til det nuværende bookingsystem.
Generelt er området præget af, at der sker en omstilling fra gamle systemer til
mere onlinebaserede systemer, hvor generelt de store færgeselskaber er godt
dækket ind, men hvor der er et vist vakuum i forhold til de små færgeselskaber.

Nedenfor gives en overordnet beskrivelse af de muligheder
der findes.

1. Færgeselskabet
fortsætter med systemet fra Place2Book.

Dette forudsætter, at selskabet og leverandøren intensiverer og systematiserer
fejlsøgning og -retning. Fordelen er, at færgeselskabet undgår at skifte system
umiddelbart før højsæsonen, samt at investeret tid i implementeringen af
systemet ikke er spildt.

Løsningen giver mulighed for at gennemføre en ny evaluering på den anden side
af højsæsonen og på baggrund af en længere periode med de nye takster.

2. Færgeselskabet
går straks tilbage til det system der blev anvendt tidligere.

Systemet bygger på velkendt teknik, men er også et teknisk tilbageskridt, da
der ikke vil være mulighed for billetkøb online, hvorfor al betaling skal
håndtere af personalet på færgerne.

Løsningen forudsætter investering i nye terminaler, da de gamle er forældede og
ikke serviceres mere. Investeringen anslås til kr. 100.000 for 4 terminaler.

BEAS tilbyder billetautomater som vil kunne håndterer salg af billetter på
land. Det vil betyde en væsentlig investering yderligere og kræve vedligehold
efterfølgende.

3. Færgeselskabet
går snarest muligt over til et helt andet eksisterende system, der allerede er
i brug i andre færgeselskaber.

Der er tale om fungerende, afprøvet teknik, men disse løsninger kan også være
forbundet med ikke ubetydelige omkostninger. Det er pt. uklart hvor fleksible
løsninger færgeselskabet i givet fald kan få.

Af systemer i færgeselskabets skala er Compusoft pt. den eneste anden mulighed.
Oplevelsen af systemet i de andre færgeselskaber er blandet. Der må forventes
af være nogle krav ved en konvertering, ligesom den vil tage tid, men
umiddelbart vil Compusoft kunne levere et system der favner nogenlunde det
færgeselskabet har nu.

De større rederier har alle systemer der kan håndtere billettering og online
booking og betaling. Den største forskel på dem og de små færgeselskaber er, at
udgangspunktet er betalingsanlæg. Dette forudsætter hegn om opmarchbaner og
personområder, sådan at kun folk med gyldig billet kan komme ind på området.
Med en brobizz opsætning vurderes en pris på 75.000 kr. pr. opmarch bane for
betalingsdelen alene. Der er 10 opmarchbaner ved færgeselskabets anlæg.

4. Færgeselskabet
går over til et kommende nyt system fra BEAS, så snart det er klart.

Det er stadig usikkert hvornår BEAS udbyder den nye løsning, men formentlig i
sommeren 2018.

BEAS nye udspil er principielt identisk med den opsætning Place2Book har.

BEAS er drevne i småfærgesegmentet, men systemet vil stadig være uprøvet og man
risikerer at skulle igennem en udviklings- og implementeringsproces, der svarer
til den færgeselskabet har været igennem med det nuværende system.

Det tekniske område anbefaler, at bookingsystemet fra
Place2Book beholdes indtil videre og som minimum henover den kommende højsæson.
Anbefalingen bygger på den tekniske viden der er til rådighed pt. og kan
justeres på baggrund af de planlagte evalueringsmøder mandag den 26. februar
2017.

**Økonomiske konsekvenser**

Ingen